Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη χορήγηση παρεκκλίσεων στα νέα κράτη μέλη από ορισμένες διατάξεις του κανονισμού (ΕΚ) αριθ. 2371/2002 σχετικά με τα επίπεδα αναφοράς των αλιευτικών στόλων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Είναι αναγκαίο να γίνουν ορισμένες προσαρμογές στο «κεκτημένο» του τομέα της Κοινής Αλιευτικής Πολιτικής προκειμένου να είναι δυνατή η εφαρμογή της νομοθεσίας στα νέα κράτη μέλη.

Η συνημμένη πρόταση για κανονισμό του Συμβουλίου αποτελεί προσαρμογή τεχνικής φύσεως.

Το άρθρο 2 παράγραφος 3 της Συνθήκης Προσχώρησης καθιστά δυνατή τη θέσπιση μέτρων εκ μέρους του Συμβουλίου ή της Επιτροπής πριν την προσχώρηση, τα οποία αναφέρονται μεταξύ άλλων στο άρθρο 57 της Πράξης Προσχώρησης. Τα μέτρα αυτά θα τεθούν σε ισχύ μόνο με την επιφύλαξη και από την ημερομηνία έναρξης ισχύος της εν λόγω Συνθήκης.

Το άρθρο 57 της Συνθήκης Προσχώρησης καθιστά δυνατή, εκ μέρους του Συμβουλίου ή της Επιτροπής, την προσαρμογή πριν από την προσχώρηση, των πράξεων εκείνων οι οποίες απαιτούν προσαρμογή λόγω της προσχώρησης καθώς και στην περίπτωση που δεν υπάρχει πρόβλεψη των αναγκαίων προσαρμογών στην Πράξη Προσχώρησης ή στα παραρτήματά της. Οι προσαρμογές αυτές θα τεθούν σε ισχύ από την ημερομηνία προσχώρησης.

Δεδομένου ότι τα επίπεδα αναφοράς για τους αλιευτικούς στόλους που αναφέρονται στο άρθρο 12 του κανονισμού του Συμβουλίου (ΕΚ) αριθ. 2371/2002 είναι το άθροισμα των στόχων για κάθε τμήμα του στόλου, οι οποίοι προβλέπονται στο Πολυετές Πρόγραμμα Προσανατολισμού 1997-2002, δεν είναι σκόπιμο να καθοριστούν τέτοιου είδους επίπεδα για τα κράτη μέλη που εισήλθαν στην Κοινότητα μετά τη λήξη των εν λόγω προγραμμάτων.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη χορήγηση παρεκκλίσεων στα νέα κράτη μέλη από ορισμένες διατάξεις του κανονισμού (ΕΚ) αριθ. 2371/2002 σχετικά με τα επίπεδα αναφοράς των αλιευτικών στόλων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη Συνθήκη Προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και Σλοβακίας, και ιδίως το άρθρο 2 παράγραφος 3,

την Πράξη Προσχώρησης της Δημοκρατίας της Τσεχίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και Σλοβακίας, και ιδίως το άρθρο 57,

Εκτιμώντας τα εξής:

(1) Το άρθρο 12 του κανονισμού του Συμβουλίου (ΕΚ) αριθ. 2371/2002 της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [1] προβλέπει τη θέσπιση επιπέδων αναφοράς για το στόλο κάθε κράτους μέλους τα οποία είναι το άθροισμα των εσχάτων για κάθε τμήμα του στόλου που προβλέπονται στο Πολυετές Πρόγραμμα Προσανατολισμού 1997-2002.

[1] ΕΕ L 358 της 31.12.2002, σ. 59.

(2) Κατά την ημερομηνία προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και Σλοβακίας, τα εν λόγω κράτη μέλη δεν θα έχουν στόχους οι οποίοι αναφέρονται στο άρθρο 12 του κανονισμού (ΕΚ) αριθ. 2371/2002.

(3) Ως εκ τούτου, δεν είναι σκόπιμο να καθοριστούν τα επίπεδα αναφοράς που προβλέπονται στο άρθρο 12 για τα νέα κράτη μέλη.

(4) Κατά συνέπεια, τα άρθρα 12 παράγραφος 2, 11 παράγραφος 4, 12 και 13 παράγραφος 2 δεν θα πρέπει να έχουν εφαρμογή στα νέα κράτη μέλη δεδομένου ότι αναφέρονται στο σύνολό τους όλα σε υποχρεώσεις που έχουν σχέση με τα επίπεδα αναφοράς που προβλέπονται στο άρθρο 12.

(5) Συνεπώς, θα πρέπει να χορηγηθούν παρεκκλίσεις στα νέα κράτη μέλη από τις εν λόγω διατάξεις του κανονισμού (ΕΚ) αριθ. 2371/2002.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση, τα άρθρα 11 παράγραφος 2, 11 παράγραφος 4, 12 και 13 παράγραφος 2 του κανονισμού (ΕΚ) αριθ. 2371/2002 δεν εφαρμόζονται στην Τσεχική Δημοκρατία, την Εσθονία, την Κύπρο, τη Λετονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία.

Άρθρο 2

Ο παρών κανονισμός αρχίζει να ισχύει με την επιφύλαξη και από την ημερομηνία έναρξης ισχύος της Συνθήκης Προσχώρησης της Τσεχικής Δημοκρατίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και Σλοβακίας.

Βρυξέλλες,

Για το Συμβούλιο

Ο Πρόεδρος